Афанасий Фет
Аз дойдох да ти обадя…

Превод от руски: Любен Любенов, —

chitanka.info

Аз дойдох да ти обадя,

че зората е изгряла,

че зеленината млада

е под нея заблестяла;

че лесът е цял пробуден,

цял пробуден, с млади пъпки,

с пойни птици, свеж и чуден,

с чудна жажда, с чудни тръпки;

че дошъл съм като вчера

все тъй въодушевено

щастието да намеря,

служейки ти вдъхновено;

че сърцето ми в омая

и веселие живее

и че песен, без да зная

за какво, в сърцето зрее.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.